C 259/1

List predsedníctvu Rady a Komisii z Ministerstva vnútornej bezpečnosti (DHS) Spojených štátov amerických o výklade určitých ustanovení záväzkov, ktoré vydalo DHS 11. mája 2004 v súvislosti s poskytovaním údajov z osobného záznamu o cestujúcom (PNR) (1)

(2006/C 259/01)

„Cieľom tohto listu je oboznámiť s naším chápaním výkladu niekoľkých ustanovení záväzkov súvisiacich s osobným záznamom o cestujúcom (PNR), ktoré 11. mája 2004 vydalo Ministerstvo vnútornej bezpečnosti (DHS). Na účely tohto listu DHS znamená úrad na ochranu colného priestoru a hraníc, úrad USA pre vynucovanie imigračného a colného práva a úrad ministra a útvary, ktoré s ním priamo súvisia, ale nezahŕňa ďalšie zložky DHS, ako napr. útvary pre štátne občianstvo a prisťahovalectvo, správu pre bezpečnosti dopravy, tajnú službu Spojených štátov amerických, pobrežnú stráž Spojených štátov amerických a federálnu agentúru pre krízové riadenie. So záujmom očakávame ďalšie preskúmanie týchto a iných otázok na budúcich rokovaniach v záujme dosiahnutia komplexnej vzájomnej dohody založenej na spoločných zásadách.

Výmena a poskytovanie PNR

Zákon o reforme spravodajskej služby a o predchádzaní terorizmu z roku 2004 vyžaduje, aby prezident vytvoril prostredie pre výmenu informácií, ‚ktoré umožňuje výmenu informácií týkajúcich sa terorizmu’. Po jeho prijatí 25. októbra 2005 prezident vydal vykonávacie nariadenie 13388, na základe ktorého musí DHS a iné agentúry ‚ihneď poskytnúť prístup k … informáciám týkajúcim sa terorizmu vedúcemu každej ďalšej agentúry, ktorá plní úlohy boja proti terorizmu’, a ktoré ustanovuje mechanizmus na vytvorenie prostredia pre výmenu informácií.

V súlade s odsekom 35 záväzkov (kde sa uvádza, že ‚žiadne ustanovenie v týchto záväzkoch nesmie brániť v používaní alebo zverejňovaní údajov PNR pri trestnoprávnych procesoch, alebo ak sa to inak právne vyžaduje’, a umožňuje DHS ‚informovať Európsku komisiu o prijímaní právnych predpisov USA, ktoré môžu významne ovplyvniť ustanovenia týchto záväzkov.’) USA informovali EÚ o tom, že vytvoreniu prostredia pre výmenu informácií v zmysle uvedeného zákona a vykonávacieho nariadenia môžu brániť niektoré ustanovenia záväzkov, ktoré obmedzujú výmenu informácií medzi agentúrami USA, a to najmä odseky alebo časti odsekov 17, 28, 29, 30, 31 a 32.

Na základe týchto skutočností a v súlade s tým, čo je uvedené ďalej, by sa mali záväzky vykladať a uplatňovať tak, aby to nebránilo výmene údajov PNR medzi DHS a inými orgánmi vlády USA zodpovednými za predchádzanie terorizmu a súvisiacej trestnej činnosti alebo boj proti nim v zmysle odseku 3 záväzkov.

DHS preto umožní, aby sa údaje PNR poskytovali (bez poskytnutia neobmedzeného priameho elektronického prístupu) vládnym orgánom USA, ktoré sa podieľajú na boji proti terorizmu a potrebujú PNR na účely predchádzania terorizmu a súvisiacej trestnej činnosti a boja proti nim v prípadoch (vrátane problematických hrozieb, letov, osôb a trás), ktoré skúmajú alebo vyšetrujú. DHS zabezpečí, aby tieto orgány dodržiavali normy ochrany údajov porovnateľné s normami platnými pre DHS, najmä pokiaľ ide o obmedzenie účelu, uchovávanie údajov, ich ďalšie poskytovanie, informovanosť a odbornú prípravu, bezpečnostné normy a sankcie v prípade zneužitia a postupy informovania, podávania sťažností a nápravy. Skôr ako sa s poskytovaním údajov začne, každý prijímajúci orgán písomne potvrdí DHS, že tieto normy dodržiava. DHS písomne oboznámi EÚ s vykonaním takéhoto umožneného poskytovania údajov a s dodržiavaním platných noriem pred uplynutím platnosti dohody.

Lehota pre skorší prístup k PNR

Hoci odsek 14 obmedzuje počet možností pre odčítanie PNR, toto ustanovenie nijako neobmedzuje ‚posúvanie’ údajov pre DHS. Systém ‚posúvania’ považuje EÚ za menej problematický z hľadiska ochrany údajov. Systém ‚posúvania’ však nedáva leteckým spoločnostiam možnosť rozhodovať, kedy, ako alebo ktoré údaje ‚posúvať’. Takto rozhodovať môže podľa práva USA DHS. Samozrejme, že DHS bude preto metódu ‚posúvania’ potrebných údajov PNR, ktoré umožňujú agentúre účinné posúdenie rizika, využívať so zreteľom na hospodársky dopad na leteckých dopravcov.

Pri určovaní, kedy dôjde k prvému ‚posunutiu’ údajov, má DHS právo získať PNR viac ako 72 hodín pred odletom, ak je to nevyhnutné pre zabránenie spáchaniu trestného činu uvedeného v odseku 3. Hoci v niektorých prípadoch môže mať vláda USA bližšie informácie o konkrétnej hrozbe, vo väčšine prípadov nebývajú dostupné spravodajské informácie veľmi podrobné, čo si môže vyžadovať rozhodenie väčšej siete v snahe získať informácie o povahe hrozby a zúčastnených osobách. Odsek 14 sa preto chápe tak, že umožňuje prístup k PNR viac ako 72 hodín pred odletom, ak sa dá predpokladať, že skorší prístup pravdepodobne pomôže reagovať na konkrétne ohrozenie letu, niekoľkých letov, trasy alebo iné okolnosti súvisiace s trestnými činmi uvedenými v odseku 3 záväzkov. Pri uplatňovaní tejto možnosti bude DHS konať rozvážne a primerane.

DHS v súlade so záväzkami prejde pri poskytovaní údajov PNR, len čo to bude možné, k systému ‚posúvania’ a najneskôr do konca roka 2006 vykoná potrebné testy aspoň jedného systému, na ktorom sa v súčasnosti pracuje, ak projekt, ktorý sa má testovať, splní technické požiadavky DHS. Bez toho, aby boli dotknuté záväzky, a v záujme vyhnúť sa unáhlenému posudzovaniu možných budúcich potrieb systému, akékoľvek filtre použité v systéme ‚posúvania’ a sám projekt systému musia umožňovať, aby sa všetky údaje PNR v rezervačnom alebo odbavovacom systéme leteckej spoločnosti mohli DHS poskytnúť za výnimočných okolností, v ktorých je poskytnutie údajov v širšom rozsahu nevyhnutné, aby sa zabránilo ohrozeniu dôležitých záujmov osôb, ktorých sa údaje týkajú, alebo iných osôb.

Uchovávanie údajov

Niekoľko dôležitých spôsobov využitia údajov PNR pomáha určiť možných teroristov; dokonca aj údaje staršie ako 3,5 roka môžu výrazne pomôcť pri zisťovaní prepojenia medzi osobami podozrivými z terorizmu. Platnosť dohody uplynie skôr ako sa podľa odseku 15 záväzkov vyžaduje zničenie akýchkoľvek údajov, a Spojené štáty americké a Európska únia sa otázkami, či a kedy sa majú zničiť údaje PNR zhromaždené v súlade so záväzkami, budú zaoberať na budúcich rokovaniach.

Spoločné preskúmanie

Vzhľadom na rozsiahlu spoločnú analýzu záväzkov vykonanú v septembri 2005 a uplynutie platnosti dohody pred ďalším spoločným preskúmaním sa otázka, ako a či uskutočniť jej spoločné preskúmanie v roku 2007 bude riešiť počas rokovaní o budúcej dohode.

Prvky údajov

V rubrike vyhradenej členom vernostných programov sa môžu nachádzať adresy, telefónne čísla, emailové adresy; všetky tieto údaje, ako aj číslo člena vernostného programu môžu poskytnúť kľúčový dôkaz o prepojení na terorizmus. Podobne môžu mať v súvislosti s bojom proti terorizmu význam aj informácie o počte kusov batožiny cestujúceho. Záväzky oprávňujú DHS pridať k 34 údajom stanoveným v prílohe A k záväzkom ďalšie údaje, ak je to nevyhnutné na účely uvedené v odseku 3.

USA týmto listom konzultujú EÚ v súlade s odsekom 7 o položke 11 prílohy A vzhľadom na potrebu DHS získať číslo člena vernostného programu a každý prvok údajov v prílohe A k záväzkom, ak sa tieto údaje dajú získať.

Dôležité záujmy osôb, ktorých sa údaje týkajú, alebo iných osôb

DHS uznáva možný význam údajov PNR v prípade nákazlivej choroby alebo ohrozenia cestujúcich a opätovne potvrdzuje, že prístup k takýmto informáciám povoľuje odsek 34, ktorý ustanovuje, že záväzky nesmú brániť v používaní PNR na ochranu dôležitých záujmov osôb, ktorých sa údaje týkajú, alebo iných osôb, ani brániť príslušným orgánom v priamom prístupe k PNR na účely uvedené v odseku 3 záväzkov. ‚Dôležité záujmy’ zahŕňajú okolnosti, ktoré by mohli ohroziť životy osôb, ktorých sa údaje týkajú, alebo iných osôb, a zahŕňajú prístup k informáciám potrebným na to, aby sa osoby, ktoré môžu byť nositeľmi nebezpečnej nákazlivej choroby alebo jej mohli byť vystavené, dali rýchlo určiť, lokalizovať a bezodkladne informovať. Tieto údaje budú chránené spôsobom zodpovedajúcim ich povahe a budú sa využívať výlučne na účely, na ktoré sa sprístupnili.